Luka 23 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nNɔ Ni Luka Ŋma 23:1-56\nYesu yɛ Pilato kɛ Herode hiɛ (1-25)\nAkala Yesu kɛ efɔŋfeelɔi enyɔ akpɛtɛ tsei ahe (26-43)\n“Obaafata mihe yɛ Paradeiso” (43)\nYesu gbele lɛ (44-49)\nYesu fuu lɛ (50-56)\n23 No hewɔ lɛ, mɛi lɛ fɛɛ te shi, ni amɛkɛ lɛ tee Pilato ŋɔɔ.+ 2 Ni amɛkɛ saji shwie enɔ+ amɛkɛɛ: “Wɔna nuu nɛɛ ni eefite wɔmaŋbii lɛ ajwɛŋmɔ, eegu too ni awoɔ ahãa Kaisare lɛ,+ ni ekɛɔ akɛ lɛ diɛŋtsɛ ji Kristo, maŋtsɛ lɛ.”+ 3 Agbɛnɛ, Pilato bi lɛ akɛ: “Ani bo ji Yudafoi lɛ a-Maŋtsɛ lɛ?” Ehã lɛ hetoo akɛ: “Bo diɛŋtsɛ ookɛɛ.”+ 4 Kɛkɛ ni Pilato kɛɛ osɔfoi hiɛnaanɔbii lɛ kɛ maŋbii lɛ akɛ: “Minaaa sane fɔŋ ko yɛ nuu nɛɛ he.”+ 5 Shi amɛma nɔ mi doo amɛkɛɛ: “Etsɔɔ nii yɛ Yudea fɛɛ kɛwoɔ maŋ lɛ mli hirihiri, ni ebɔi kɛjɛ Galilea, ni ekɛbashɛ biɛ po.” 6 Be ni Pilato nu enɛ lɛ, ebi kɛji Galileanyo ji nuu lɛ. 7 Be ni ená ele akɛ ejɛ kpokpaa ni Herode yeɔ nɔ lɛ nɔ lɛ, ehã akɛ lɛ tee Herode,+ mɔ hu ni no gbii lɛ amli lɛ eyɛ Yerusalem lɛ ŋɔɔ. 8 Be ni Herode na Yesu lɛ, ená miishɛɛ waa. Ejaakɛ be saŋŋ nɛ ni eetao ena Yesu, ejaakɛ enu ehe saji pii,+ ni ehiɛ kã nɔ akɛ ebaafee okadi ko koni ena. 9 No hewɔ lɛ, ebɔi lɛ saji pii bimɔ, shi ehãaa lɛ eko kwraa hetoo.+ 10 Shi osɔfoi hiɛnaanɔbii lɛ kɛ woloŋmalɔi lɛ teɔ shi amɛdamɔɔ shi ni amɛkɛ saji shwieɔ enɔ kɛ mlifu. 11 Kɛkɛ ni Herode kɛ esraafoi lɛ nyaŋe lɛ,+ ni ekɛ atade fɛfɛo ko wo lɛ kɛye ehe fɛo,+ ni no sɛɛ lɛ, ehã akɛ lɛ ku sɛɛ kɛtee Pilato ŋɔɔ. 12 Nakai gbi lɛ nɔ nɔŋŋ lɛ, Herode kɛ Pilato, ni tsutsu ko lɛ amɛkɛ amɛhe yeee lɛ, batsɔmɔ nanemɛi. 13 Agbɛnɛ, Pilato tsɛ osɔfoi hiɛnaanɔbii lɛ, kɛ nɔyelɔi lɛ, kɛ maŋbii lɛ kɛkpe 14 ni ekɛɛ amɛ akɛ: “Nyɛkɛ nuu nɛɛ ba mihiɛ akɛ eewo maŋbii lɛ ayiŋ ni amɛtse atua. Agbɛnɛ naa! Mibibii lɛ saji yɛ nyɛhiɛ shi minaaa nɔ ko yɛ nuu nɛɛ he ni hãa eyeɔ fɔ yɛ saji ni nyɛkɛshwieɔ enɔ lɛ amli.+ 15 Anɔkwa, Herode hu enaaa eko, ejaakɛ ehã akɛ lɛ ku sɛɛ kɛba wɔŋɔɔ, ni naa! efeko nɔ ko ni sa gbele. 16 No hewɔ lɛ, magbala etoi+ ni maŋmɛɛ ehe.” 17 * —— 18 Shi maŋ muu lɛ fɛɛ bolɔ amɛkɛɛ: “Gbee nuu nɛɛ,* ni oŋmɛɛ Baraba he ohã wɔ!”+ 19 (Awo nuu* nɛɛ tsuŋ yɛ atuatsemɔ ko ni ba yɛ maŋ lɛ mli kɛ gbɔmɔ ni egbe lɛ hewɔ.) 20 Pilato wó egbee nɔ ekɛ amɛ wie ekoŋŋ, ejaakɛ eetao eŋmɛɛ Yesu he.+ 21 Ni amɛbɔi bolɔmɔ amɛkɛɛ: “Gbee lɛ! Gbee lɛ!”*+ 22 Nɔ ni ji shii etɛ nɔ lɛ, ekɛɛ amɛ akɛ: “Mɛni hewɔ? Mɛɛ efɔŋ nuu nɛɛ efee? Minaaa nɔ ko ni sa gbele yɛ ehe; no hewɔ lɛ, magbala etoi ni maŋmɛɛ ehe.” 23 Kɛkɛ ni amɛkɛ gbei ni naa wa ma nɔ mi veveeve akɛ agbe lɛ,* ni amɛgbei lɛ ye enɔ.+ 24 No hewɔ lɛ, Pilato kpɛ yiŋ akɛ afee nɔ ni amɛbiɔ lɛ ahã amɛ. 25 Eŋmɛɛ nuu ni awo lɛ tsuŋ yɛ atuatsemɔ kɛ gbɔmɔgbee hewɔ ni amɛmiibi koni aŋmɛɛ ehe lɛ he, shi ekɛ Yesu hã tamɔ bɔ ni amɛsumɔɔ lɛ. 26 Ni be ni amɛkɛ lɛ yaa lɛ, amɛmɔ Simon, Kirenenyo ko ni jɛ ŋa nɔ eeba lɛ, ni amɛwó piŋmɔ tso* lɛ amɛtere lɛ koni etere kɛnyiɛ Yesu sɛɛ.+ 27 Mɛi babaoo ni yei hu fata he nyiɛ esɛɛ, ni amɛtee nɔ amɛgbála amɛhe mai kɛ awerɛho ni amɛfó waa yɛ ehewɔ. 28 Yesu tsɔ ehe ehã yei lɛ ni ekɛɛ: “Yerusalem biyei, nyɛkpaa fó ni nyɛfóɔ nyɛhãa mi lɛ. Shi moŋ, nyɛfóa nyɛhãa nyɛ diɛŋtsɛ nyɛhe kɛ nyɛbii;+ 29 ejaakɛ naa! gbii miiba, be mli ni mɛi baakɛɛ akɛ, ‘Kenei, kɛ musui ni fɔɔɔ, kɛ fufɔi ni hãaa fufɔ lɛ yɛ miishɛɛ!’+ 30 Kɛkɛ lɛ, amɛbaabɔi gɔji lɛ kɛɛmɔ akɛ, ‘Nyɛbagbea wɔnɔ!’ kɛ gɔŋkpɔi lɛ hu akɛ, ‘Nyɛbahaa wɔnɔ!’+ 31 Kɛ́ amɛfee nibii nɛɛ be ni tso lɛ yɔɔ frɔ̃frɔ̃ lɛ, mɛni baaba kɛji egbi?” 32 No mli lɛ, akɛ hii enyɔ hu, ni ji efɔŋfeelɔi miiya ni ayagbe amɛ.+ 33 Ni be ni amɛshɛ he ni atsɛɔ jɛmɛ akɛ Yitsoŋoŋo lɛ,+ amɛkala lɛ amɛkpɛtɛ tso jaŋŋ lɛ he yɛ jɛmɛ yɛ efɔŋfeelɔi lɛ amasɛi, mɔ kome yɛ eninejurɔ nɔ ni mɔ kome hu yɛ ebɛku nɔ.+ 34 Shi Yesu kɛɛ: “Ataa, kɛke amɛ, ejaakɛ amɛleee nɔ ni amɛfeɔ lɛ.” Agbɛnɛ hu, amɛfɔ̃ oshiki kɛjara etadei lɛ.+ 35 Ni maŋbii lɛ damɔ shi amɛmiikwɛ. Shi nɔyelɔi lɛ miiye ehe fɛo ni amɛmiikɛɛ akɛ: “Mɛi krokomɛi ehereɔ; kɛ́ lɛ ji Mɔ Ni Nyɔŋmɔ Efɔ Lɛ Mu lɛ,* Mɔ Ni Ahala Lɛ lɛ, hã ehere lɛ diɛŋtsɛ ehe.”+ 36 Asraafoi lɛ po ye ehe fɛo, ni amɛwó wain ni joɔ nɔ amɛhã lɛ+ 37 ni amɛkɛɛ: “Kɛ́ bo ji Yudafoi lɛ a-Maŋtsɛ lɛ, heremɔ bo diɛŋtsɛ ohe.” 38 Agbɛnɛ hu, no mli lɛ, aŋma yɛ eyiteŋgbɛ akɛ: “Yudafoi lɛ a-Maŋtsɛ lɛ nɛ.”+ 39 Kɛkɛ ni efɔŋfeelɔi ni asɛŋ amɛ yɛ jɛmɛ lɛ ateŋ mɔ kome wie eshi lɛ+ ekɛɛ: “Bo ji Kristo lɛ, aloo jeee nakai? Heremɔ bo diɛŋtsɛ ohe kɛ wɔ hu!” 40 Ni mɔ kroko lɛ here nɔ ni ekã ehiɛ ekɛɛ: “Ani osheee Nyɔŋmɔ gbeyei kwraa, amrɔ nɛɛ ni bo hu ooná toigbalamɔ kome too lɛ nɔŋŋ lɛ? 41 Wɔ lɛ, wɔnɔ lɛ sa wɔ, ejaakɛ wɔmiiná nibii ni wɔfee lɛ ahe nyɔmɔwoo ni sa wɔ; shi nuu nɛɛ efeko nɔ ko ni esaaa.” 42 Kɛkɛ ni ekɛɛ: “Yesu, kɛ́ oba o-Maŋtsɛyeli lɛ mli lɛ, kaimɔ mi.”+ 43 Ni ekɛɛ lɛ akɛ: “Lɛɛlɛŋ, miikɛɛ bo ŋmɛnɛ akɛ, obaafata mihe yɛ Paradeiso.”+ 44 Anɔkwa, no mli lɛ, eshɛ aaafee ŋmɛlɛtswaa ni ji ekpaa* lɛ nɔ, shi duŋ wo yɛ shikpɔŋ lɛ nɔ fɛɛ kɛyashi ŋmɛlɛtswaa ni ji nɛɛhu* lɛ nɔ+ 45 ejaakɛ hulu lɛ kpɛɛɛ; ni jamɔhe lɛ pateeshɛŋ+ lɛ mli gba yɛ teŋ, kɛjɛ ŋwɛi kɛbayi shi.+ 46 Ni Yesu bo kɛ gbee ni wa ekɛɛ: “Ataa, bo odɛŋ mikɛ mimumɔ lɛ woɔ.”+ Be ni ekɛɛ enɛ lɛ, egbo.*+ 47 Akɛni asraafoiatsɛ lɛ na nɔ ni eba lɛ hewɔ lɛ, ewo Nyɔŋmɔ hiɛ nyam ekɛɛ: “Jalɔ ji nuu nɛɛ lɛɛlɛŋ.”+ 48 Ni be ni mɛi ni ebabua amɛhe naa yɛ jɛmɛ kɛhã enɛ kwɛmɔ lɛ fɛɛ na nibii ni eba lɛ, amɛku amɛsɛɛ amɛtee shĩa, ni amɛshimɔ amɛtsitsi kɛ awerɛho. 49 Ni mɛi fɛɛ ni le lɛ lɛ damɔ sɛɛ. Yei ni nyiɛ esɛɛ kɛjɛ Galilea lɛ hu yɛ jɛmɛ ni amɛna nibii nɛɛ.+ 50 Ni naa! nuu ko yɛ ni atsɛɔ lɛ Yosef, eji Ajinafoi lɛ ateŋ mɔ ko, ni eji gbɔmɔ kpakpa kɛ jalɔ.+ 51 (Nuu nɛɛ efɔ̃ɔɔ oshiki kɛfiii amɛŋaatsɔɔ kɛ amɛnifeemɔ lɛ sɛɛ.) Ejɛ Arimatia, Yudeabii lɛ amaŋ ko nɔ, ni eemɛ Nyɔŋmɔ Maŋtsɛyeli lɛ. 52 Nuu nɛɛ tee Pilato hiɛ ni eyabi koni akɛ Yesu gbonyo lɛ ahã lɛ. 53 Ni ejie gbonyo lɛ kɛkpeleke shi,+ ni ekɛ klala kpakpa bala he, ni ekɛ gbonyo lɛ yaŋmɛ gbonyobu* ni akpɛ́ yɛ tɛsaa mli+ ni akɛ mɔ ko eŋmɛko mli dã lɛ mli. 54 Agbɛnɛ, nakai gbi lɛ ji Hesaamɔkɛtoo Gbi,+ ni Hejɔɔmɔ Gbi+ lɛ miishɛ. 55 Shi yei lɛ ni kɛ lɛ jɛ Galilea kɛba lɛ nyiɛ sɛɛ ni amɛbakwɛ gbonyobu* lɛ ni amɛna bɔ ni akɛ egbonyo lɛ eŋmɛ shi ehã lɛ,+ 56 ni amɛku amɛsɛɛ amɛyasaa tsofai ni jeɔ ŋma kɛ ojeŋmai* amɛto. Shi anɔkwa, amɛjɔɔ amɛhe yɛ Hejɔɔmɔ Gbi+ lɛ nɔ tamɔ bɔ ni kitã lɛ biɔ lɛ.\n^ Greek sht. ŋm., “Okɛ mɔ nɛɛ aya.”\n^ Ni ji, Baraba.\n^ Greek sht. ŋm., “Nyɔŋmɔ Kristo lɛ.”\n^ Loo “mui ni jeɔ ŋma.”